Unión del Pueblo Navarro talde parlamentarioari atxikitako foru parlamentari Cristina López Mañero andreak idatziz erantzuteko galdera egin du (11-24/PES-00222). Horren bidez, informazioa eskatu du, jakin baitu Nafarroako Gobernuaren Osasun Departamentuarekin zerikusia duten arazoak direla-eta, 2024-2025 ikasturteko irakasle beharrak betetzeko aurreikusitako NUPeko irakasle elkartu asistentzialen deialdia ez dela eginen. Hona Nafarroako Gobernuko Osasuneko kontseilariak horretaz ematen dion informazioa:

* **Zein zen lehiaketa horretarako aurreikusitako lanpostuen bolumena?** Irakasle elkartu asistentzial bihurtzeko proposatzen diren LOU plazak 100 dira guztira.
* Medikuntza: 76 plaza
* Erizaintza: 18 plaza
* Psikologia: 4 plaza
* Biologia: plaza bat
* Fisioterapia: plaza bat

Beste hamar medikuntzako graduan, bi psikologiarako, bat fisioterapiarako, bat ingeniaritza biomedikorako eta bat datuen zientziarako. Hala, guztira 115 Irakasle elkartu asistentzial plaza daude.

* **Osasun Departamentuarekin zerikusia daukan zer arrazoik eragozten du lanpostu horien deialdia egitea?**

Osasun Departamentuak erabaki du une honetan bakarrik behar-beharrezkoak diren deialdiak egitea, hau da, Medikuntzako seigarren mailan sortu berri diren plazetako deialdia, eta horietan Irakasle elkartu asistentzial gisa sortzea erabaki da. Hitzarmen berrian jasota dago hori. NUParekin egindako bileretan, eta maiatzaren 2ko Batzorde Mistoan erabaki zen 2024-2025 ikasturtean behar-beharrezko lanpostuekin bakarrik hastea, konpentsazioak, antolaketa, asistentziaren inpaktua eta abar behar bezala finkatu ahal izateko, eta 2025/2026 ikasturterako guztiak deituta egoteko konpromisoa hartu zen. Legerian ezarrita dago hiru urtera arteko luzapena egiteko aukera dagoela (2027ko abenduaren 31ra arte), erabaki horrekin denbora erdian eginen dena.

* **Aurreikuspen faltarik egon al da Osasun Departamentuan?** Ez, bat ere ez. Gauzak lege mugen barruan poliki egitea da une honetan gomendagarriena, asistentzia inpaktua ahalik eta txikiena izan dadin. Hitzarmena 2023ko ekainean sinatu zen, eta ildo horretako bilerak eta lanak biziak izan dira ordutik. Erabaki horri eusten dioten eraginaren balorazio ekonomikoak egin dira eta asistentzia eragina aztertu da.
* **Osasun Departamentuak noizko konponduko ditu lanpostu horien deialdia egitea eragotzi duten arazoak?**

Ez da arazorik egon. Osasun Departamentuak gomendatutakoa (NUParekin adostutakoa) da programazio egokia, egoera honetan asistentzia eragina ahalik eta txikiena izan dadin.

* **Horrek guztiak zer eragin izanen du lehiaketan parte hartu nahi zuten pertsonengan?**

Kontratatuta dauden pertsonek luzamenduaren bidez jarraitzen dute LOU kontratu elkartuarekin, eta urtero berritzen dira. Lehiaketan parte hartu nahi zutenek itxaron egin beharko dute, edo, orain ditugunak berritzen ez badira, LOU kontratu elkartua lortu ahal izanen dute. Lehenengo puntuan izendatu diren eta epe laburrean deituko diren hamabost plazak eskuratu ahal izanen dituzte.

Hori guztia jakinarazten dizut, Nafarroako Parlamentuko Erregelamenduaren 215. artikulua betez.

Iruñean, 2024ko maiatzaren 27an.

Osasuneko kontseilaria: Fernando Domínguez Cunchillos